Hrvatska udruga bespilotnih sustava (HUBS) organizira prvo prvenstvo Hrvatske u utrci dronova, koje će se održati na modelarskom aeromitingu u Prelogu, 3. i 4. rujna.

- Natjecanje je otvorenog tipa, što znači da očekujemo natjecatelje i iz susjednih zemalja, jaku konkurenciju i zanimljive utrke pune adrenalina i viška dijelova! - kažu organizatori u najavi.Utrke se voze grupno, s po četiri natjecatelja koji u što kraćem vremenu moraju proći stazu koja se sastoji od prepreka, zastavice i vrata i oštrih zaokreta u sve tri dimenzije.

Sadržaj se nastavlja...

Prije utrke natjecatelji imaju dvije utrke za zagrijavanje i upoznavanje staze, a nakon toga kreće prvi od tri kruga koji ulaze u sistem bodovanja. Za plasman se vrednuju tri najbrža uzastopna kruga. Svaka runda natjecanja traje najviše tri minute, unutar kojih natjecatelji mogu odvoziti i po više krugova.

Natjecatelji upravljaju svojim dronovima putem video-naočala ili monitora (FPV-first person view), i tako imaju dojam da sjede u kabini svojih letjelica, što će, s obzirom na to da dronovi zuje i brzinom većom od 100 km/h, sigurno biti uzbudljivo.

Prva nagrada za pobjednika u nacionalnoj konkurenciji jest putovanje na Ibizu i sudjelovanje na Europskom prvenstvu u utrkama dronova, gdje će najbolji od 150-ak natjecatelja iz tridesetak zemalja osvojiti vrijedan nagradni fond. Dođite za vikend do preloške Marine!